RESOLUCIÓN do 3 de agosto de 2023, da Dirección Xeral de Recursos Humanos, pola que se convoca o procedemento ordinario de acceso aos graos I a IV de carreira profesional correspondente ao ano 2023 e se tramita un procedemento extraordinario de acceso ao grao II dirixido ao persoal estatutario temporal.
Servizo Galego de Saúde — III. Outras disposicións — 17/08/2023

As bases do sistema de carreira profesional no ámbito do Servizo Galego de Saúde e das entidades adscritas á Consellería de Sanidade e ao dito organismo están establecidas conxuntamente nos seguintes acordos da Mesa Sectorial:
1º. Acordo do 6 de xullo de 2018, asinado pola Administración sanitaria e as organizacións sindicais CIG, CESM (na condición de adherida), UGT, CSIF e SATSE, aprobado polo Consello da Xunta de Galicia na súa reunión do 19 de xullo seguinte e publicado pola Orde da Consellería de Sanidade do 20 de xullo de 2018 (
Diario Oficial de Galicia
número 144, do 30 de xullo).
2º. Acordo do 28 de outubro de 2022, sobre as futuras convocatorias de acceso aos graos de carreira profesional, asinado pola Administración sanitaria e as organizacións sindicais CIG, CCOO, CSIF, SATSE e UGT, aprobado polo Consello da Xunta de Galicia na súa reunión do 24 de novembro seguinte e publicado pola Orde da Consellería de Sanidade do 25 de novembro de 2022 (
Diario Oficial de Galicia
número 231, do 5 de decembro).
En aplicación deses acordos, a resolución deste centro directivo do mesmo día 25 de novembro de 2022 (
Diario Oficial de Galicia
número 231, do 5 de decembro), ademais de formalizar a convocatoria ordinaria de acceso aos graos I a IV correspondente ao ano 2022, fixo pública e efectiva a modificación dos requisitos para acceder ao grao inicial, dando entrada a todo o persoal temporal, e tramitou unha primeira medida excepcional de encadramento -o acceso ao grao I- dirixida a este persoal.
Como xa se indicaba nesa resolución, ese encadramento excepcional no grao I de carreira complementaríase coa outra medida excepcional incorporada ao Acordo da Mesa Sectorial do 28 de outubro de 2022: un encadramento extraordinario no grao II, no ano 2023, dirixido ao persoal incluído no ámbito de aplicación do encadramento de 2022 que comezase a prestar servizos no Servizo Galego de Saúde ou nas entidades adscritas antes do 31 de decembro de 2011, e permanecese prestando servizos (situación de servizo activo ou calquera outra que supoña reserva de praza) desde o 1 de xaneiro de 2019 ata o 1 de decembro de 2020.
En consecuencia, procede neste momento convocar o procedemento ordinario de acceso aos graos I a IV de carreira profesional correspondente ao ano 2023 e tramitar ese procedemento extraordinario de acceso ao grao II.
No que se refire aos baremos para superar a preceptiva avaliación, no procedemento ordinario aplícase o baremo correspondente ás áreas III e IV aprobado pola Orde do 21 de xullo de 2021 e publicado no
Diario Oficial de Galicia
núm. 150, do 6 de agosto de 2021, e o baremo correspondente á Área I, aprobado pola Orde do 1 de marzo de 2022 e publicado no
Diario Oficial de Galicia
núm. 47, do 9 de marzo de 2022; pero, como xa se fixo na convocatoria do ano 2022, as puntuacións destes baremos aplícanse transitoriamente reducidas tendo en conta o tempo transcorrido dende a súa publicación para a súa aplicación efectiva, coa intención de que na próxima convocatoria, a do ano 2024, xa teñan entrada os ditos baremos na súa totalidade. Pola súa parte, no procedemento excepcional de encadramento no grao II emprégase o baremo extraordinario que figura no citado Acordo do 28 de outubro de 2022.
En atención ao que antecede, en virtude do disposto no artigo 7.e) da Orde do 22 de abril de 2020, de delegación de competencias en órganos centrais e periféricos da Consellería de Sanidade e do Servizo Galego de Saúde e na Axencia Galega para a Xestión do Coñecemento en Saúde, logo do acordo da Comisión de seguimento da carreira profesional,
I. Acceso aos graos I a IV (convocatoria ordinaria do ano 2023).
Primeiro.
Obxecto e ámbito
O persoal incluído no ámbito de aplicación que establece o punto 4 do Acordo polo que se establecen as bases da carreira profesional (
Diario Oficial de Galicia
núm. 144, do 30 de xullo de 2018), que no prazo de presentación de solicitudes reúna os requisitos e o período de permanencia previstos nos puntos 5 e 6 do dito acordo, poderá solicitar o grao seguinte a aquel que xa teña recoñecido na categoría/especialidade en que estea en situación de servizo activo (ou con reserva de praza) na data de presentación da solicitude.
Con independencia do prazo que se establece para presentar as solicitudes -do 18 de agosto ao 30 de setembro de 2023- este requisito de estar en servizo activo (ou ter reserva de praza) entenderase referido a calquera día entre o 1 de agosto e o 30 de setembro.
Segundo.
Baremo e órganos de avaliación
O recoñecemento do grao requirirá, sempre que reúna os requisitos e o período de permanencia previstos nos puntos 5 e 6 do dito acordo, a avaliación favorable dos méritos do/a interesado/a, que será realizada polo correspondente comité ou subcomité de avaliación.
Manterase con carácter transitorio a composición destes órganos de avaliación acordada para as anteriores convocatorias de carreira profesional.
Valoraranse exclusivamente os méritos acadados durante o período en que o/a profesional permaneceu encadrado/a no grao inmediatamente inferior.
Serán valorados os méritos acadados ata o último día do prazo de presentación de solicitudes (30 de setembro de 2023).
Nesta convocatoria aplicarase o baremo de carreira profesional correspondente ás áreas III e IV, que foi aprobado pola Orde do 21 de xullo de 2021 e publicado no
Diario Oficial de Galicia
núm. 150, do 6 de agosto de 2021, e o baremo de carreira profesional correspondente á Área I, que foi aprobado pola Orde do 1 de marzo de 2022, publicado no
Diario Oficial de Galicia
núm. 47, do 9 de marzo de 2022, coas seguintes adaptacións acordadas na Comisión de seguimento da carreira profesional:
O persoal dos colectivos que teñen definidos obxectivos deberá acadar o número de puntos que para cada grao se sinala a seguir:
O persoal dos colectivos que non teñen definidos obxectivos deberá acadar o número de puntos que para cada grao se sinala a continuación:
Tal e como dispón a Orde do 1 de marzo de 2022, a avaliación da epígrafe de competencias persoais (incluídas na Área I do baremo) realizarase con base nunha avaliación 180 a través dun ou varios cuestionarios; os cuestionarios contarán con preguntas relacionadas coas competencias persoais definidas na propia orde e referiranse a condutas observables e específicas relacionadas con esas competencias; estarán á disposición dos/das profesionais na Oficina Virtual do Profesional; serán cubertos, de xeito obxectivo, polo propio profesional (autoavaliación), polo/a seu/súa superior xerárquico/a ou responsable directo/a e por tres pares ou iguais, e a súa formalización realizarase de forma anónima e será obrigatoria.
Os ditos cuestionarios dirixidos a valorar as competencias persoais estarán dispoñibles, para esta convocatoria, durante o mes de novembro.
Pola súa relevancia estratéxica, para impulsar a participación dos profesionais nos procesos de carreira profesional, e por ser o primeiro ano en que se lles avaliarán as competencias persoais a todos/as os/as profesionais que participan no proceso de carreira profesional, a formalización por un/unha profesional de todos os cuestionarios de avaliación de competencias persoais que lle sexan requiridos valorarase con 1 punto dentro da Área IV do baremo (implicación e compromiso coa organización).
Toda a información referente ao proceso de carreira profesional, xunto cos baremos da convocatoria, está dispoñible na páxina web do Servizo Galego de Saúde na área de profesionais. www.sergas.es
II. Procedemento excepcional de encadramento do ano 2023 (Acordo do 28 de outubro de 2022).
Primeiro.
Obxecto e ámbito
– Ámbito de aplicación: persoal que accedese ao grao I dunha categoría/especialidade en execución da Resolución deste centro directivo do 25 de novembro de 2022 (
Diario Oficial de Galicia
número 231, do 5 de decembro), comezase a prestar servizos como persoal estatutario temporal ou substituto no Servizo Galego de Saúde ou nas entidades adscritas antes do 31 de decembro de 2011, e permanecese prestando servizos (situación de servizo activo ou calquera outra que supoña reserva de praza), nese mesmo ámbito, desde o 1 de xaneiro de 2019 ata o 1 de decembro de 2020. Este último requisito entenderase cumprido aínda que nese período existan ata 90 días sen servizo activo (ou reserva de praza).
– Progreso na carreira: este persoal poderá solicitar o grao II no prazo que establece esta resolución sempre que na data de presentación da solicitude estea en situación de servizo activo (ou con reserva de praza) na referida categoría/especialidade.
Con independencia do prazo que se establece para presentar as solicitudes -do 18 de agosto ao 30 de setembro de 2023- este requisito de estar en servizo activo (ou ter reserva de praza) entenderase referido a calquera día entre o 1 de agosto e o 30 de setembro.
Para estes efectos, enténdese asimilada á situación de servizo activo (ou reserva de praza) aquela en que se perciban prestacións por risco durante o embarazo, risco durante a lactación natural, nacemento de fillo ou filla, adopción, garda con fins de adopción e acollemento familiar, ou incapacidade temporal derivada do embarazo -con independencia de que exista ou non un nomeamento temporal subxacente-, sempre que nalgún momento, dentro dos tres meses anteriores ao inicio da prestación, se estivese na dita situación de servizo activo (ou con reserva de praza) no Servizo Galego de Saúde ou entidades adscritas. Nesas mesmas condicións enténdese asimilada á situación de servizo activo (ou reserva de praza) a prestación de servizos como persoal residente en formación do Servizo Galego de Saúde (aínda que non se estea en situación de servizos especiais).
Coa finalidade de que teña as mesmas posibilidades de acceso ao grao II acordadas para o persoal temporal no Acordo do 28 de outubro de 2022, está tamén incluído no ámbito de aplicación o persoal fixo dunha categoría/especialidade que accedese ao grao I na convocatoria do ano 2018 (
Diario Oficial de Galicia
núm. 149, do 6 de agosto), pero que non puido solicitar o grao II na convocatoria do ano 2020 (
Diario Oficial de Galicia
núm. 241, do 30 de novembro) porque non era persoal fixo, senón temporal, antes do 31 de decembro de 2011.
Segundo.
Baremo e órganos de avaliación
O recoñecemento do grao requirirá a avaliación favorable dos méritos do/da interesado/a, que será realizada polo correspondente comité ou subcomité de avaliación.
Manterase con carácter transitorio a composición destes órganos de avaliación acordada para as anteriores convocatorias de carreira profesional.
Aplicarase o baremo establecido no anexo IV do Acordo do 6 de xullo de 2018 (
Diario Oficial de Galicia
núm. 144, do 30 de xullo de 2018) e na Resolución deste centro directivo do 31 de xullo de 2018 (
Diario Oficial de Galicia
núm. 149, do 6 de agosto).
Serán valoradas calquera das actividades ou situacións, especificadas no dito anexo para cada colectivo profesional, realizadas ou causadas entre o 1 de xaneiro de 2018 e o último día do prazo de presentación de solicitudes (30 de setembro de 2023). Como excepción respecto á data inicial, as actividades de formación universitaria de posgrao valoraranse, nas categorías para as que se require formación universitaria, con independencia da data da súa realización.
No caso do persoal licenciado sanitario, a participación nos obxectivos asistenciais e o seu cumprimento referiranse aos exercicios 2018 a 2022.
Desas actividades obxecto de valoración, que figuran relacionadas nas letras a) a i) do citado anexo IV, descontarase a contía (de horas de formación, anos de supervisión...) que xa fora aplicada anteriormente, dun modo efectivo e necesario, para acadar unha avaliación positiva e o conseguinte recoñecemento de grao.
III. Acreditación dos requisitos.
Con carácter xeral, non será preciso acreditar documentalmente o cumprimento dos requisitos, por tratarse de información que xa lle consta á Administración sanitaria, salvo no caso de que o comité ou subcomité de avaliación así o requira expresamente.
Como excepción, e para os efectos de que sexa habilitada a presentación da solicitude, poderá ser preciso acreditar ante o comité ou subcomité de avaliación as situacións asimiladas ao servizo activo ou reserva de praza (punto primeiro da anterior epígrafe II), cando se trate de información que non lle conste á Administración sanitaria.
IV. Procedemento e prazo de presentación de solicitudes.
Cada profesional deberá cubrir a solicitude de recoñecemento de grao no modelo normalizado disposto para o efecto, á cal se accederá seguindo as instrucións que se establecen no anexo I desta resolución.
Con independencia do que se establece no dito anexo respecto ao acceso á solicitude, para completar o proceso (presentación da solicitude) requirirase un certificado dixital válido. Os certificados aceptados son os expedidos pola Fábrica Nacional de Moeda e Timbre (FNMT), a entidade Camerfirma e o DNI electrónico (DNIe).
A solicitude conterá os datos precargados coa información obtida das aplicacións corporativas de persoal do Servizo Galego de Saúde, a través da Oficina Virtual do Profesional (Fides/expedient-e/Sección de Solicitudes). A solicitude, unha vez confirmada, deberá presentarse por rexistro electrónico.
O prazo para a presentación das solicitudes iniciarase o 18 de agosto de 2023 e finalizará o 30 de setembro seguinte.
A solicitude de recoñecemento de grao deberá ser dirixida á área sanitaria ou entidade en que a persoa interesada preste servizos. No suposto de que estea nunha situación distinta á de activo, dirixirá a súa solicitude á área sanitaria ou entidade en que teña a súa praza reservada.
V. Rexistro e acreditación de méritos.
No anexo II desta resolución establécense criterios complementarios, o procedemento e a forma de acreditación dos méritos.
Coa excepción prevista para a formación recibida e impartida pola Axencia Galega para a Xestión do Coñecemento en Saúde -ACIS-, os méritos que se queiran facer valer en materia de formación (académica, continuada –recibida ou impartida–, formación transversal e outra formación), ou de docencia e investigación e innovación recollidos na Área III do baremo ordinario de carreira, deberán estar debidamente rexistrados no sistema informático Fides/expedient-e e acreditados documentalmente pola persoa interesada coa data límite do 30 de setembro de 2023.
Non será preciso rexistrar nin acreditar documentalmente, ao ser información que está en poder da Administración, os seguintes méritos xerados no Servizo Galego de Saúde: prestación de servizos en centros de distintas localidades ou en centros externos habilitados; os servizos prestados en centros caracterizados pola súa distancia e illamento e que sofren especiais dificultades de cobertura; a dedicación exclusiva no desempeño do posto do sector público ou postos de xefatura de servizo e xefatura de sección; o exercicio de postos de supervisión, xefaturas, de coordinación, postos directivos ou de responsabilidade; a participación como membro ou colaborador/a de tribunais de procesos selectivos de OPE; a participación en programas de vacinación e en cribados derivados dunha emerxencia sanitaria; a prestación de servizos durante a situación de emerxencia sanitaria e a mobilidade de persoal derivada da situación de emerxencia sanitaria.
Tampouco será preciso acreditar o grao de cumprimento de obxectivos no ámbito do Servizo Galego de Saúde e as entidades adscritas á Consellería de Sanidade e ao dito organismo. Cando o/a interesado/a pretenda facer valer o grao de cumprimento acadado noutros servizos de saúde, deberá achegar a correspondente certificación.
No que se refire ao procedemento excepcional de encadramento (epígrafe II desta resolución), tampouco será preciso acreditar as situacións previstas na letra f) dos criterios xerais de avaliación (anexo IV do Acordo de carreira profesional,
Diario Oficial de Galicia
núm. 144, do 30 de xullo de 2018), sempre que nelas se tivese unha reserva de praza nas institucións sanitarias do Servizo Galego de Saúde ou entidades adscritas á Consellería de Sanidade e ao dito organismo.
Para o rexistro electrónico e a acreditación dos méritos, cando sexa preciso consonte o exposto anteriormente, os/as solicitantes deberán proceder da seguinte forma:
Accederán a través de Fides ao expediente electrónico do/da profesional, segundo se indica no anexo I desta resolución, e comprobarán os datos do seu currículo que constan rexistrados na aplicación informática (relativos a formación continuada, formación universitaria de posgrao, publicación de traballos científicos e de investigación e formación sanitaria especializada impartida), así como o seu estado.
Se non consta ningunha información ou esta está incompleta, o/a profesional rexistrará no sistema, coa data límite do 30 de setembro de 2023, os méritos que posúe e que pretenda facer valer na súa avaliación.
Logo de rexistrados, deberá imprimir a solicitude de validación destes méritos, que estará dispoñible na aplicación informática na epígrafe «Informe».
A solicitude de validación dirixirase á unidade de validación e poderase presentar, ata o 30 de setembro de 2023, nun rexistro administrativo ou a través de calquera dos procedementos do artigo 16 da Lei 39/2015, do 1 de outubro, do procedemento administrativo común das administracións públicas, na actualidade dispoñibles.
Xunto coa solicitude de validación, a persoa interesada deberá achegar a documentación acreditativa dos méritos que pretenda facer valer e que figuren pendentes de validación, nos termos previstos no anexo II desta resolución.
Aqueles interesados/as que solicitasen, mediante a achega da documentación correspondente, a validación dalgún mérito previamente rexistrado no expediente electrónico e que estea pendente de validar, non terán que presentar novamente a documentación acreditativa de tal/es mérito/s, agás a complementaria que resulte necesaria para a súa actualización.
Aqueles interesados/as que rexistrasen no sistema informático méritos pendentes de validar e non presentasen a documentación correspondente, deberán solicitar, ata a repetida data límite do 30 de setembro de 2023, a súa validación e acreditar documentalmente a súa posesión.
Se, con posterioridade á presentación dunha solicitude de validación de méritos, a persoa interesada rexistra na aplicación informática un novo mérito baremable, deberá imprimir unha nova solicitude de validación e presentala coa documentación acreditativa, ata o 30 de setembro de 2023, nun rexistro administrativo ou a través de calquera dos procedementos do artigo 16 da Lei 39/2015, do 1 de outubro, do procedemento administrativo común das administracións públicas, na actualidade dispoñibles.
Non será preciso presentar ningunha documentación acreditativa de méritos que xa consten validados na aplicación informática. Non obstante, o comité ou subcomité poderá requirir, en calquera momento, a presentación de documentación complementaria acreditativa de calquera mérito, aínda que conste validado.
No caso de que os méritos non se poidan introducir en Fides/Expedient-e, por non ter habilitada aínda a posibilidade, as certificacións acreditativas dos ditos méritos deberanse achegar dirixidas ao comité de avaliación da área sanitaria en que se presten servizos, a través dun rexistro administrativo, nos termos establecidos no artigo 16.4 da Lei 39/2015, do 1 de outubro, do procedemento administrativo común das administracións públicas.
VI. Resolución.
A resolución sobre o recoñecemento dun novo grao (I a IV) será emitida pola Dirección Xeral de Recursos Humanos, logo da proposta realizada polo correspondente comité ou subcomité de avaliación.
A falta da debida acreditación dos requisitos básicos para o recoñecemento do grao solicitado e/ou a avaliación inicialmente negativa serán notificados polo comité ou subcomité á persoa solicitante coa finalidade de que, no prazo de quince días hábiles, poida presentar as alegacións que considere pertinentes e rexistrar debidamente calquera documentación complementaria. En función do que resulte dese trámite de alegacións, o dito órgano realizará a súa proposta sobre o recoñecemento do grao solicitado.
A resolución sobre o recoñecemento de grao ditarase no prazo dos tres meses seguintes á finalización do prazo de presentación de solicitudes. No caso de non ditarse a resolución nese prazo, a solicitude entenderase desestimada.
As resolucións estimatorias de recoñecemento de grao terán efectos económicos desde o 1 de xaneiro de 2024. Con independencia destes efectos económicos, o cómputo da permanencia para acceder ao grao seguinte iniciarase o día da publicación desta convocatoria no
Diario Oficial de Galicia
.
VII. Disposicións adicionais.
Primeira.
Excepcións nos períodos de permanencia
1. Facultativo/a especialista de atención primaria: en cumprimento do que establece o artigo 35 da Lei 18/2021, do 27 de decembro, de medidas fiscais e administrativas, o persoal da categoría de facultativo/a especialista de atención primaria (FEAP), con tres anos de servizo activo no grao inicial, poderá solicitar o grao I de carreira profesional na categoría. Para os efectos do cómputo dos tres anos, engadirase o período de servizo activo no grao inicial de calquera outra categoría a que o/a facultativo accedese como especialista en Medicina Familiar e Comunitaria.
2. Médico/a de familia que realice titorías na especialidade de Medicina Familiar e Comunitaria: de conformidade co que dispón a disposición adicional segunda do Decreto 48/2023, do 20 de abril, de ordenación do sistema de formación sanitaria especializada na Comunidade Autónoma de Galicia, o persoal da categoría de médico/a de familia, co grao III de carreira profesional recoñecido, poderá solicitar o grao IV no caso de que, no seu período de permanencia nese grao III, acredite cinco anos de exercicio efectivo da titoría na especialidade de Medicina Familiar e Comunitaria. E os/as médicos/as de familia, co grao inicial recoñecido, poderán solicitar o grao I se, no seu período de permanencia nese grao inicial, acreditan dous de titoría.
Non será preciso acreditar documentalmente o exercicio da titoría, por tratarse de información que xa lle consta á Administración sanitaria.
Segunda.
Procedemento excepcional de encadramento. Supostos de traxectorias profesionais con prestación de servizos, normalmente por promoción interna, en varias categorías/especialidades
1. O requisito de permanecer prestando servizos desde o 1 de xaneiro de 2019 ata o 1 de decembro de 2020, na categoría/especialidade en que se solicita o grao II, entenderase cumprido non só cando esa prestación de servizos fose nesa categoría/especialidade, senón tamén nos seguintes supostos*:
a) Se a solicitude do grao II é nunha categoría/especialidade de persoal licenciado sanitario, cando os servizos se prestaron nunha categoría/especialidade de persoal licenciado sanitario.
b) Se a solicitude do grao II é nunha categoría/especialidade de persoal diplomado sanitario, cando os servizos se prestaron nunha categoría/especialidade de persoal diplomado sanitario.
c) Se a solicitude do grao II é nunha categoría de persoal de persoal sanitario de formación profesional, cando os servizos se prestaron nunha categoría de persoal sanitario de formación profesional do mesmo nivel académico (subgrupo ou, de ser o caso, grupo).
d) Se a solicitude do grao II é nunha categoría de persoal de xestión e servizos, cando os servizos se prestaron nunha categoría de persoal de xestión e servizos do mesmo nivel académico (subgrupo ou, de ser o caso, grupo).
Tamén se entenderá cumprido o requisito cando os servizos naquel período se prestasen en calquera categoría cun complemento de carreira por grao de contía igual ou superior á da categoría actual.
* As denominacións utilizadas para clasificar o persoal (licenciado sanitario, diplomado sanitario e demais) son as que figuran no vixente capítulo II da Lei 55/2003, do 16 de decembro, do Estatuto marco de persoal estatutario dos servizos de saúde.
2. Cando se cumpran os requisitos básicos para acollerse ao procedemento excepcional de encadramento (prestación de servizos antes do 31 de decembro de 2011 e prestación de servizos desde o 1 de xaneiro de 2019 ata o 1 de decembro de 2020), pero a situación de servizo activo (ou reserva) no prazo de presentación de solicitudes sexa nunha categoría/especialidade diferente a aquela en que se posúe o grao I, poderá solicitarse o grao I na categoría/especialidade en que se estea en situación de activo (ou reserva) no prazo de presentación de solicitudes, sempre que nesta última -ou en calquera outra cun complemento de carreira por grao de contía igual ou superior- se prestasen servizos algún día dentro daquel período entre o 1 de xaneiro de 2019 e o 1 de decembro de 2020.
De non ser así, poderá solicitarse o grao II da categoría/especialidade en que se xa se posúe o grao I, sempre que nela se prestasen servizos algún día dentro daquel repetido período entre o 1 de xaneiro de 2019 e o 1 de decembro de 2020. Noutro caso, poderá solicitarse o grao I en calquera categoría en que se prestasen servizos nese período.
3. O/a profesional que cumpra os ditos requisitos básicos para acollerse ao procedemento excepcional de encadramento, que accedeu a un grao retribuído (I a IV) dunha categoría/especialidade na convocatoria do ano 2018 (
Diario Oficial de Galicia
núm. 149, do 6 de agosto), e ao grao I doutra na convocatoria do ano 2020 (
Diario Oficial de Galicia
núm. 241, do 30 de novembro), poderá solicitar agora o grao II desta última se está na mesma na situación de activo (ou reserva) e no ano 2018 cumpría os requisitos para acceder ao seu grao I.
No caso de que ese grao II sexa recoñecido, e dado que o mesmo período de tempo non pode ser computado para o progreso na carreira (recoñecemento efectivo de graos) de diversas categorías (cláusula 15.1 do Acordo do 6 de xullo de 2018), quedará sen efectos un grao da outra categoría/especialidade.
Terceira.
Persoal que non solicitou o grao I na convocatoria do ano 2022, ou que o solicitou pero non lle foi recoñecido
O persoal que puido solicitar o grao I no procedemento excepcional de encadramento do ano 2022 (convocatoria publicada no
Diario Oficial de Galicia
número 231, do 5 de decembro), pero non o solicitou, e aquel cuxa solicitude foi desestimada por non superar a avaliación, poderá solicitar novamente o dito grao I no prazo que establece esta resolución. Para o recoñecemento dese grao I aplicarase o baremo que esta resolución establece para procedemento excepcional de encadramento do ano 2023.
Contra esta resolución, que pon fin á vía administrativa, as persoas interesadas poderán interpoñer recurso contencioso-administrativo no prazo de dous meses, contados a partir do día seguinte ao da súa publicación no
Diario Oficial de Galicia
, nos termos da Lei 29/1998, do 13 de xullo, reguladora da xurisdición contencioso-administrativa. Potestativamente, e con carácter previo, poderán interpoñer recurso de reposición ante esta dirección xeral no prazo dun mes contado a partir da mesma data, de conformidade coa Lei 39/2015, do 1 de outubro, do procedemento administrativo común das administracións públicas.
De ser o caso, se a cuestión ou controversia está relacionada co cumprimento dalgunha sentenza da orde xurisdicional contencioso-administrativa, poderase actuar consonte o previsto no capítulo IV do título IV da devandita Lei 29/1998, do 13 de xullo (artigos 103 e seguintes).
Santiago de Compostela, 3 de agosto de 2023
A Oficina Virtual do Profesional (Fides) constitúe o punto de encontro telemático entre o Servizo Galego de Saúde e os/as profesionais con que mantén unha vinculación, e configúrase como a plataforma de acceso ao expediente electrónico do/da profesional.
O acceso a Fides poderase realizar desde:
– A internet (profesionais do Servizo Galego de Saúde desde equipamentos informáticos situados fisicamente fóra da rede corporativa).
– A intranet do Servizo Galego de Saúde (só dispoñible para profesionais en activo do Servizo Galego de Saúde e entidades públicas adscritas á Consellería de Sanidade, e desde equipamentos informáticos situados fisicamente na rede corporativa).
1. Acceso desde a internet.
1.1. Acceso desde a internet con certificado dixital.
Os/as profesionais do Servizo Galego de Saúde poderán acceder desta forma a Fides a través do enderezo http://fides.sergas.es
É requisito indispensable dispoñer dun certificado dixital para acceder a través desta vía. Os certificados aceptados son os expedidos pola FNMT (Fábrica Nacional de Moeda e Timbre), Camerfirma e o DNI electrónico (DNIe).
Para obter o certificado dixital expedido pola FNMT será preciso solicitalo a través da internet (no enderezo www.cert.fnmt.es) ou ben en calquera oficina da Axencia Tributaria (Ministerio de Facenda).
Se o/a usuario/a xa dispón dunha tarxeta sanitaria do Servizo Galego de Saúde con chip electrónico, esta xa contén un certificado da FNMT, polo que non será necesario solicitar un novo. De feito, a solicitude dun novo certificado inhabilitará o que existe na tarxeta sanitaria.
Pola súa parte, o DNI electrónico (DNIe) poderase solicitar nas oficinas da Dirección Xeral da Policía.
Para a identificación do/da usuario/a mediante tarxeta sanitaria do Servizo Galego de Saúde con chip electrónico ou a través do DNI electrónico, será preciso, con carácter xeral, dispoñer dun lector de tarxetas. Non se requirirá lector de tarxetas unicamente no suposto de dispoñer dun certificado dixital da FNMT instalado no propio equipamento.
Os/as usuarios/as poderán solicitar información e obter asesoramento sobre a acreditación electrónica nos PAE (punto de acreditación electrónica) habilitados polo Servizo Galego de Saúde nos diversos centros sanitarios de atención hospitalaria e atención primaria do organismo.
Os servizos que, a través desta forma de acceso, terán dispoñibles os/as profesionais serán tanto o acceso á xestión do expediente electrónico e á solicitude electrónica do recoñecemento de grao –eventualmente, para os procesos de selección e provisión de prazas– que convoque este organismo, como ao resto de funcionalidades existentes na Oficina Virtual do Profesional (Fides).
A primeira vez que un/unha profesional acceda con certificado dixital a Fides, solicitaráselle que cubra un formulario de alta con datos básicos.
1.2. Acceso desde a internet sen certificado dixital.
O acceso a Fides desde a internet sen certificado dixital pódese efectuar a través do enderezo http://fides.sergas.es, mediante o sistema Chave365, que lles permite aos cidadáns e cidadás maiores de idade identificárense, tanto en Fides como na sede electrónica da Xunta de Galicia, sen necesidade de usar certificados dixitais nin DNI electrónico.
Pódese atopar toda a información relativa ao sistema Chave365 neste enderezo:
Chave365-Sede Electrónica-Xunta de Galicia
2. Acceso desde a intranet do Servizo Galego de Saúde.
Esta vía só estará dispoñible para profesionais en activo do Servizo Galego de Saúde e desde equipamentos informáticos situados fisicamente na rede corporativa do citado organismo.
Os/as profesionais cun vínculo activo terán, mediante este sistema, acceso á totalidade de servizos e funcionalidades de Fides, incluído o acceso á xestión do expediente electrónico e á solicitude electrónica do recoñecemento de grao.
O acceso a Fides realizarase mediante o código de usuario e contrasinal que os/as profesionais en activo xa teñen asignado e utilizan habitualmente para acceder ao resto de funcionalidades do sistema.
3. Manual de instrucións de acceso e funcionamento do expediente electrónico e validación da documentación.
Na páxina web do Servizo Galego de Saúde (www.sergas.es) figura á disposición dos/das profesionais un manual de instrucións sobre o acceso e o funcionamento do expediente electrónico, os diferentes estados en que pode atopar a información relativa aos seus méritos e normas de validación da documentación que hai que achegar.